Budaj, Ján, minister životného prostredia SR (2021-12-09):
Ďakujem pekne, pán predsedajúci. Dámy a páni, predkladám návrh zákona, ktorým sa mení a dopĺňa zákon č. 302/2019 Z. z. o zálohovaní jednorazových obalov na nápoje a o zmene a doplnení niektorých zákonov v znení neskorších predpisov a o zmene a doplnení zákona č. 79/2015 Z. z. o odpadoch a o zmene a doplnení niektorých zákonov v znení neskorších predpisov. Podľa zákona č. 302/2019 Z. z. o zálohovaní jednorazových obalov na nápoje a o zmene a doplnení niektorých zákonov v znení neskorších predpisov sa od 1. januára 2022 začína zálohovanie jednorazových obalov na nápoje. Ako viete, sú to PET fľaše, plastové PET fľaše a takisto hliníkové obaly na nápoje, v ktorých sa predávajú rôzne druhy nápojov vrátane piva a rôznych džúsov. Táto, v tejto chvíli vrcholia posledné prípravy odberných miest, ktorých by malo byť okolo 2-tisíc, z čoho 1 800 bude automatizovaných, ostatné budú zatiaľ manuálny zber. Tomuto dátumu predchádzala dôsledná príprava zakladajúcich dokumentov správcu zálohovacieho systému, ktorý je akýmsi kvázi právnym dokumentom, regulačným rámcom, podľa ktorého správca musí zabezpečovať fungovanie zálohového systému. Cieľom tej dohody v podstate medzi štátom a týmto správcom, ktorý bol vybratý vo výberovom konaní, je dosiahnuť, aby k dohodnutému dátumu vyzbieral 95... 90 % všetkých spomínaných obalov, čiže aj hliníkových, aj PET fliaš. Cieľom návrhu zákona, ktorý, ktorý máme dnes na programe, je premietnuť a urobiť legislatívne záväznými tieto dohodnuté princípy zo zmluvy medzi správcom, aby sa prípadne nestalo, tá zmluva je naozaj funkčná, je dobrá, je obojstranne podpísaná a dohodnutá, ale nechceme, aby sa nám stalo, že teraz výhodnú zmluvu pre štát povedzme správca po čase vypovie alebo začne porušovať. Ak ich premietneme, jej základné zásady do zákona, tak sme chránení a chránený je najmä spotrebiteľ, ktorý potrebuje, ktorý potrebuje mať čo najkomfortnejší systém. V čl. 2 sa v zákone o odpadoch upravuje, upravujeme tým pádom aj zákon o odpadoch, že obaly, ktoré spotrebiteľ donesie na odberné miesto a nebudú spĺňať požiadavky na odber, čiže nebudú označené logom alebo budú tak zdeformované, že to označenie čiarovým kódom nebude možné načítať, môže tieto plastové alebo hliníkové obaly ponechať u distribútora, ktorý bude potom za ne zodpovedný ako pôvodca. Je to detail možno, ale keďže ide o veľký systém, podotýkam, že len PET fliaš sa na Slovensku dá do obehu ročne 1 mld. To je obrovská suma, a tak aj vyzerajú potom tie pravidlá, aj dohoda so správcom systému. Stačí malá chyba a tisíce alebo milióny fliaš sa môžu začať hromadiť napríklad v obchode, ktorý bude tvrdiť, že nie je, nechce preberať fľaše, ak nemajú všetky náležitosti. Takže fľaše, ktoré prídu napríklad staršieho dátumu, ktoré ešte neboli zálohované, a vtedy, samozrejme, nemá spotrebiteľ právo na vrátenie zálohy, alebo ktoré prídu tak poškodené, že nebude možné overiť, či boli zálohované, teda zostanú mu takpovediac na krku, tomu, tomu predajcovi, ku ktorému, u ktorého sa pokúsi uplatniť si spotrebiteľ svoj nárok, nebude musieť vyplácať síce zálohu, lebo nebude vedieť overiť, či na ňu má spotrebiteľ nárok, ale bude musieť si poradiť s tým odpadom, ktorý mu zostane, a bude zaňho zodpovedný. Návrh zákona bol predmetom vnútrokomunitárneho pripomienkového konania a Európska komisia ani členské štáty si voči nemu neuplatnili žiadne pripomienky. Vážený pán predseda, vážené panie poslankyne a páni poslanci, verím, že predložený návrh zákona schválite. Ďakujem.